Document ID: 32011D0314

DEĊIŻJONI TAL-KUMMISSJONI
tat-12 ta’ Mejju 2011
dwar l-ispeċifikazzjoni teknika għall-interoperabbiltà relatata mas-subsistema ta' “l-operat u l-immaniġġjar tat-traffiku” tas-sistema ferrovjarja konvenzjonali trans-Ewropea
(notifikata bid-dokument numru C(2011) 3099)
(Test b’relevanza għaż-ŻEE)
(2011/314/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2008/57/KE tal-Parlament Ewropew u tal-Kunsill tas-17 ta' Ġunju 2008 dwar l-interoperabbiltà tas-sistema ferrovjarja fil-Komunità (1), u b’mod partikolari l-Artikolu 6(1) tagħha,
Billi:
(1)
L-Artikolu 12 tar-Regolament (KE) Nru 881/2004 tal-Parlament Ewropew u tal-Kunsill tad-29 ta' April 2004 li jistabbilixxi Aġenzija Ewropea tal-Ferroviji [Aġenzija Ferrovjarja Ewropea] (2) jeħtieġ li l-Aġenzija Ferrovjarja Ewropea (minn hawn ‘il quddiem, “l-Aġenzija”) għandha tiżgura illi l-ispeċifikazzjonijiet tekniċi għall-interoperabbiltà (minn hawn ‘il quddiem, “TSIs”) jiġu addattati għall-progress tekniku u x-xejriet tas-suq u għall-ħtiġijiet soċjali u illi tipproponi lill-Kummissjoni l-emendi għat-TSIs li tikkunsidra meħtieġa.
(2)
Bid-Deċiżjoni C(2007) 3371 tat-13 ta' Lulju 2007, il-Kummissjoni tat mandat ta' qafas lill-Aġenzija biex twettaq ċerti attivitajiet taħt id-Direttiva tal-Kunsill 96/48/KE tat-23 ta' Lulju 1996 fuq l-interoperabbiltà tas-sistema ferrovjarja trans-Ewropea ta' veloċità għolja (3) u d-Direttiva 2001/16/KE tal-Parlament Ewropew u tal-Kunsill tad-19 ta' Marzu 2001 dwar l-interoperabbiltà tas-sistema ferrovjarja konvenzjonali trans-Ewropea (4). Skont it-termini tal-mandat ta’ qafas, l-Aġenzija ntalbet tirrevedi t-TSI adottata permezz tad-Deċiżjoni tal-Kummissjoni 2006/920/KE tal-11 ta' Awwissu 2006 dwar l-ispeċifikazzjoni teknika tal-interoperabbiltà relatata mas-subsistema ta' “l-Operat u l-Immaniġġjar tat-Traffiku” tas-sistema ferrovjarja konvenzjonali trans-Ewropea (5).
(3)
Fis-17 ta' Lulju 2009, l-Aġenzija ppubblikat erba' rakkomandazzjonijiet dwar, rispettivament, ir-regoli operattivi tas-Sistema Ewropea tal-Ġestjoni tat-Traffiku Ferrovjarju (ERTMS) (ERA/REC/2009-02/INT), ir-reviżjoni tal-Anness P għat-TSIs relatati mal-operat u l-immaniġġjar tat-traffiku (ERA/REC/2009-03/INT), ir-reviżjoni tal-Anness T għat-TSIs relatati mal-operat u l-immaniġġjar tat-traffiku tas-sistema ferrovjarja konvenzjonali (ERA/REC/2009-04/INT), u l-konsistenza mad-Direttiva 2007/59/KE fir-rigward tal-kompetenzi tas-sewwieqa tal-ferroviji (ERA/REC/2009-05/INT). Dawn l-erba' rakkomandazzjonijiet wasslu għall-abbozz ta' Deċiżjoni tal-Kummissjoni li temenda d-Deċiżjonijiet 2006/920/KE u 2008/231/KE fir-rigward tat-TSIs relatati mal-operat u l-immaniġġjar tat-traffiku. Fil-25 ta' Frar 2010, il-Kumitat stabbilit skont l-Artikolu 29(1) tad-Direttiva 2008/57/KE iddikjara opinjoni favur dan l-abbozz ta' Deċiżjoni tal-Kummissjoni.
(4)
Ir-rakkomandazzjoni tal-Aġenzija tas-7 ta' Mejju 2010 (ERA/REC/03-2010/INT) tipproponi aktar emendi għat-TSI relatata mal-operat u l-immaniġġjar tat-traffiku tas-sistema ferrovjarja konvenzjonali, fir-rigward ta', fost l-oħrajn, il-viżibbiltà tal-ferroviji (in-naħa ta' wara tal-ferrovija), l-identifikazzjoni tal-ferroviji, u l-konsistenza mad-Direttiva 2004/49/KE tal-Parlament Ewropew u tal-Kunsill tad-29 ta' April 2004 fuq is-sigurtà tal-linji tal-ferrovija tal-Komunità u li temenda d-Direttiva tal-Kunsill 95/18/KE fuq l-għoti tal-liċenzji tal-impriżi tal-linji tal-ferrovija u d-Direttiva 2001/14/KE dwar l-allokazzjoni ta' kapaċità ta' infrastruttura tal-ferroviji u t-tqegħid ta' piżijiet għall-użu ta' infrastruttura tal-ferroviji u ċertifikazzjoni tas-sigurtà (6).
(5)
Għal raġunijiet ta' ċareżża u sempliċità, ikun xieraq li d-Deċiżjoni 2006/920/KE tiġi ssostitwita.
(6)
It-TSI stipulata fl-Anness ma għandhiex tirrikjedi l-użu ta' teknoloġiji jew soluzzjonijiet tekniċi speċifiċi għajr fejn dan ikun strettament meħtieġ għall-interoperabbiltà tas-sistema ferrovjarja trans-Ewropea konvenzjonali.
(7)
L-implimentazzjoni tat-TSI stipulata fl-Anness u ż-żamma ta' konformità mal-punti rilevanti ta' dik it-TSI għandhom jiġu ddeterminati skont pjan ta' implimentazzjoni li kull Stat Membru għandu jżomm aġġornat fir-rigward tal-linji li jkun responsabbli għalihom.
(8)
Attwalment, it-traffiku ferrovjarju jopera skont ftehimiet eżistenti ta' natura nazzjonali, bilaterali, multinazzjonali jew internazzjonali. Huwa importanti li dawk il-ftehimiet ma jtellfux il-progress kurrenti u futur lejn l-interoperabbiltà. Għal dan il-għan, jeħtieġ li l-Kummissjoni teżamina dawk il-ftehimiet biex tiddetermina jekk it-TSI stipulata fl-Anness jeħtiġilhiex tiġi riveduta skont dan.
(9)
Il-miżuri previsti f'din id-Direttiva huma skont l-opinjoni tal-Kumitat stabbilit skont l-Artikolu 29(1) tad-Direttiva 2008/57/KE,
ADOTTAT DIN ID-DEĊIŻJONI:
Artikolu 1
1. L-ispeċifikazzjoni teknika għall-interoperabbiltà (TSI) relatata mas-subsistema ta' “l-operat u l-immaniġġjar tat-traffiku” tas-sistema ferrovjarja konvenzjonali trans-Ewropea, kif stipulata fl-Anness, hija adottata.
2. It-TSI stipulata fl-Anness għal din id-Deċiżjoni għandha tkun applikabbli għas-subsistema ta' “l-operat u l-immaniġġjar tat-traffiku” kif deskritt fil-punt 2.4 tal-Anness II għad-Direttiva 2008/57/KE.
Artikolu 2
1. L-Aġenzija għandha tippubblika l-elenki tal-kodiċi msemmija fil-parti 9, 10, 11, 12 u 13 tal-Appendiċi Pa fuq is-sit elettroniku tagħha.
2. L-Aġenzija għandha żżomm l-elenki tal-kodiċi msemmija fil-paragrafu 1 aġġornati u tinforma lill-Kummissjoni dwar l-iżvilupp tagħhom.
Il-Kummissjoni għandha tinforma lill-Istati Membri dwar l-iżvilupp ta' dawn il-kodiċi, permezz tal-Kumitat stabbilit skont l-Artikolu 29 tad-Direttiva 2008/57/KE.
Artikolu 3
Sal-31 ta' Diċembru 2013, f'każ li vettura, kif definita fl-Artikolu 2(c) tad-Direttiva 2008/57/KE, tiġi mibjugħa jew mikrija għal perjodu kontinwu ta' aktar minn sitt xhur u jekk il-karatteristiċi tekniċi kollha li bihom tkun ġiet awtorizzata għat-tqegħid fis-servizz ma jinbidlux, in-Numru Ewropew tal-Vettura (minn hawn 'il quddiem, “EVN”) jista' jiġi mibdul permezz ta' reġistrazzjoni mill-ġdid tal-vettura u bl-irtirar tal-ewwel reġistrazzjoni.
F'każ li dik ir-reġistrazzjoni mill-ġdid tkun tikkonċerna Stat Membru li jkun differenti minn dak tal-ewwel reġistrazzjoni, l-entità ta' reġistrazzjoni responsabbli għar-reġstrazzjoni mill-ġdid tal-vettura tista' titlob għal kopja tad-dokumentazzjoni relatata mar-reġistrazzjoni ta' qabel.
F'dak li jirrigwardja il-proċeduri tal-awtorizzazzjoni, dan it-tibdil tal-EVN huwa bla preġudizzju għall-applikazzjoni tal-Artikoli 21 sa 26 tad-Direttiva 2008/57/KE.
L-ispejjeż amministrattivi li jsiru minħabba t-tibdil tal-EVN għandhom jitħallsu mill-applikant li jitlob għat-tibdil tal-EVN.
Artikolu 4
Fi żmien sitt xhur mid-dħul fis-seħħ tat-TSI stipulata fl-Anness, l-Istati Membri għandhom jinnotifikaw lill-Kummissjoni dwar dawn it-tipi ta' ftehimiet, sakemm dawn il-ftehimiet ma jkunux diġà ġew notifikati fl-ambitu tad-Deċiżjoni 2006/920/KE:
(1)
ftehimiet nazzjonali bejn l-Istati Membri u impriżi ferrovjarji jew amministraturi tal-infrastruttura, maqbula fuq bażi permanenti jew temporanja u meħtieġa minħabba n-natura speċifika ħafna jew lokali tas-servizz ferrovjarju maħsub;
(2)
ftehimiet bilaterali jew multilaterali bejn impriżi ferrovjarji, amministraturi tal-infrastruttura jew awtoritajiet tas-sikurezza li jrendu livelli sinifikanti ta' interoperabbiltà lokali jew reġjonali;
(3)
ftehimiet internazzjonali bejn wieħed jew aktar mill-Istati Membri u talanqas pajjiż terz wieħed, jew bejn impriżi ferrovjarji jew amministraturi tal-infrastruttura tal-Istati Membri u talanqas impriża ferrovjarja waħda jew amministratur tal-infrastruttura wieħed ta' pajjiż terz, li jrendu livelli sinifikanti ta' interoperabbiltà lokali jew reġjonali.
Artikolu 5
Kull Stat Membru għandu jaġġorna l-pjan nazzjonali ta' implimentazzjoni tat-TSI li stabbilixxa skont l-Artikolu 4 tad-Deċiżjoni 2006/920/KE. It-tfassil tal-pjan ta' implimentazzjoni aġġornat għandu jsir skont il-Kapitolu 7 tal-Anness għal din id-Deċiżjoni.
Kull Stat Membru għandu jressaq l-pjan ta' implimentazzjoni aġġornat lill-Istati Membri l-oħra u lill-Kummissjoni sa mhux aktar tard mill-31 ta' Diċembru 2012.
Artikolu 6
Id-Deċiżjoni tal-Kummissjoni 2006/920/KE hi revokata b'effett mill-1 ta' Jannar 2012.
Artikolu 7
Din id-Deċiżjoni għandha tkun applikabbli mill-1 ta’ Jannar 2012.
Iżda,
(1)
L-Appendiċi P għandu jkun applikabbli mill-1 ta’ Jannar 2012 sal-31 ta’ Diċembru 2013,
(2)
L-Appendiċi Pa għandu jkun applikabbli mill-1 ta’ Jannar 2014.
Artikolu 8
Din id-Deċiżjoni hija indirizzata lill-Istati Membri.
Magħmul fi Brussell, it-12 ta’ Mejju 2011.

Labels: 7
8